Дунейпсо зэпеуэм зыхуагъэхьэзыр
Налшык дэт Универсальнэ спорт комплексым мы махуэхэм щызэхэтащ Кавказ Ищхъэрэ федеральнэ щIыналъэм самбэмкIэ и зэхьэзэхуэ. Абы щызэпеуащ 2002 — 2003 гъэхэм къалъхуа ныбжьыщIэ 300-м щIигъу.
ЗэпэщIэтыныгъэ гуащIэхэм ди щIалэхэм ящы-щу пашэныгъэр щиубыдащ Ало Мухьэмэд (кг 60). Мэздэгу Мусэрэ (кг 50) Абазэ Аслъэнрэ (кг 66-рэ) дыжьын медалхэр къахьащ. Ещанэ хъуащ Терещенкэ Ильярэ (кг 72-рэ) Мырзэбэч Ильясрэ (кг 72-рэ).
Хъыджэбз цIыкIухэм я зэхьэзэхуэм нэхъ лъэщу къыщыщIэкIащ Шорман Элеонорэрэ (кг 41-рэ) Кабуловэ Миланэрэ (кг 70). ЕтIуанэ увыпIэр яубыдащ Ефремовэ Софиерэ (кг 70) БжэIумых Эльзэрэ (кг 44-рэ).
Иджырей зэхьэзэхуэм япэ, етIуанэ увыпIэхэр къыщызыхьа щIалэ цIыкIухэм Iэмал къахукъуэкIащ «Победа» дунейпсо зэпеуэу мэлыжьыхьым и 9 — 12-хэм Санкт-Петербург щекIуэкIынум хэтыну. ФокIадэм Раменскэ къалэм щыIэну урысейпсо зэхьэзэхуэм япэ увыпIищыр зыубыдахэр ирагъэблэгъащ.
Ди спортсменхэр ягъасэ ПщIэнашэ Мурат, Уэщхъун Башир, Джэданэ Залым, Новиковэ Антонинэ, Мырзэ Тимур, Дзу Беслъэн сымэ.
КЪЭХЪУН Бэч.
